b'\n_START_ARTICLE_\nPavelas Kukolnikas\n_START_SECTION_\nBiografija\n_START_PARAGRAPH_\nBrolis Nestoras Kukolnikas. Nuo 1804\xc2\xa0m. gyveno Sankt Peterburge, savaranki\xc5\xa1kai pasireng\xc4\x97 egzaminams tarnautojo cenzui gauti. 1810\xe2\x80\x931824\xc2\xa0m. \xc4\xafvairi\xc5\xb3 ministerij\xc5\xb3 tarnautojas Sankt Peterburge. Nuo 1824\xc2\xa0m. gyveno Vilniuje, Vilniaus universiteto Visuotin\xc4\x97s istorijos ir statistikos katedros profesorius. 1830\xe2\x80\x931832 m. vadovavo VU bibliotekai. 1832\xc2\xa0m. u\xc5\xbedarius Vilniaus universitet\xc4\x85 1833\xe2\x80\x931842\xc2\xa0m. d\xc4\x97st\xc4\x97 visuotin\xc4\x99 istorij\xc4\x85 Dvasin\xc4\x97je katalik\xc5\xb3 akademijoje ir nuo 1844\xc2\xa0m. Vilniaus kunig\xc5\xb3 seminarijoje, rus\xc5\xb3 kalb\xc4\x85\xc2\xa0\xe2\x80\x93 1834\xe2\x80\x931842\xc2\xa0m. Vilniaus medicinos-chirurgijos akademijoje. D\xc4\x97stym\xc4\x85 derino su darbu cenz\xc5\xabroje\xc2\xa0\xe2\x80\x93 1829\xe2\x80\x931841\xc2\xa0m. ir 1851\xe2\x80\x931863\xc2\xa0m. dirbo Vilniaus cenz\xc5\xabros komiteto cenzoriumi, 1863\xe2\x80\x931865\xc2\xa0m. \xc5\xa1io komiteto pirmininkas. Prisid\xc4\x97jo prie kituose Rusijos miestuose draust\xc5\xb3 lenk\xc5\xb3 ir lietuvi\xc5\xb3 knyg\xc5\xb3 bei \xc5\xbeem\xc4\x97lapi\xc5\xb3 i\xc5\xa1leidimo Vilniuje. Su Motiejumi Valan\xc4\x8diumi derino prad\xc4\x97tos drausti spaudos lotyni\xc5\xa1kais ra\xc5\xa1menimis leidybos klausimus.\n_START_SECTION_\nK\xc5\xabryba\n_START_PARAGRAPH_\nBendravo su ra\xc5\xa1ytojais V. Sirokomle, A. E. Odyniecu, vert\xc4\x97 j\xc5\xb3 eil\xc4\x97ra\xc5\xa1\xc4\x8dius \xc4\xaf rus\xc5\xb3 kalb\xc4\x85. Para\xc5\xa1\xc4\x97 eiliuotus roman\xc4\x85 ir apysak\xc4\x85, eil\xc4\x97ra\xc5\xa1\xc4\x8di\xc5\xb3. Jo gro\xc5\xbeiniuose k\xc5\xabriniuose vyrauja religiniai, didaktiniai motyvai. Dom\xc4\x97josi Lietuvos istorija, remdamasis metra\xc5\xa1\xc4\x8diais ir kitais dokumentiniais \xc5\xa1altiniais i\xc5\xa1leido veikalus, kuriuose gyn\xc4\x97 lietuvi\xc5\xb3 tautinio savitumo id\xc4\x97j\xc4\x85, skatino istorini\xc5\xb3 \xc5\xa1akn\xc5\xb3 ie\xc5\xa1koti liaudyje, bet Lietuvos klest\xc4\x97jimo laikotarpius ai\xc5\xa1kino artimais santykiais su Rusija, suprie\xc5\xa1ino Lietuv\xc4\x85 su Lenkija.'